**ՊԵՏՈՒԹՅՈՒՆՆԵՐԻ ԿՈՂՄԻՑ ՀՈՎԱՆԱՎՈՐՎՈՂ ՊԱՏՄՈՒԹՅՈՒՆՆԵՐ ԵՎ ՊԱՏՄԱԳՐԱԿԱՆ ԻՇԽԱՆՈՒԹՅՈՒՆ**

**միջազգային գիտաժողով**

**Կազմակերպիչ՝ ԵՊՀ Պատմության փիլիսոփայության և տեսության լաբորատորիա**

*Երևան, հունիսի 12-13, 2025 թ.*

Ուրախ ենք տեղեկացնել, որ 2025 թվականի հունիսի 12-13-ը տեղի կունենա Երևանի պետական համալսարանի Պատմության փիլիսոփայության և տեսության լաբորատորիայի կազմակերպած առաջին միջազգային գիտաժողովը։ Գիտաժողովի նպատակն է համախմբել պատմության փիլիսոփաներին ու տեսաբաններին, պատմաբաններին, սոցիոլոգներին, ինչպես նաև գիտաժողովի թեմաներով հետաքրքրված այլ մասնագետների ամբողջ աշխարհից և նպաստել մտքերի, հարցերի ու տարբեր ռեսուրսների փոխանակմանը։ Հիմնական թեման *պետությունների կողմից հովանավորվող պատմությունն է:* Գիտաժողովը հարթակ կծառայի՝ հետազոտելու, թե ինչպես են պետությունները կառուցարկում, պարտադրում և վիճարկում տարբեր պատումներ:

Գիտաժողովը միտված է բացահայտելու, թե ինչպես են պետությունները պատմականորեն ազդել և ազդում պատմագրության ու հանրային հիշողության ձևավորման վրա: Պետությունների կողմից հովանավորվող պատմությունների թեման, ինչպես որ այն հասկացվում է ժամանակակից հումանիտար ոլորտում, կառավարությունների մշակած պաշտոնական պատումներից այն կողմ է անցնում։ Այն ներառում է պետության ուղղորդմամբ ու աջակցությամբ իրականացվող միջամտությունների լայն շրջանակ՝ սկսած հիշողության հարցերը կարգավորող օրենքներից մինչև կրթական ծրագրեր, հուշարձանների ու թանգարանների ստեղծումից մինչև ակադեմիական հետազոտությունների և արխիվային հաստատությունների ֆինանսավորում: Երբեմն այս ազդեցությունը ներառում է պետության կողմից հովանավորվող բռնություն, և այս համատեքստում բռնաճնշումները, պատերազմները կամ ցեղասպանությունները քողարկվում և նույնիսկ արդարացվում են պաշտոնական պատմագրությամբ:

Նման խեղաթյուրումներին դիմակայելու ունակ պատմագրական լեզվի որոնումը կենսական նշանակություն է ստանում ոչ միայն պատմական ճշմարտությունը պահպանելու, այլև անցյալը ներկայացնելիս, ինչպես հարկն է, բարոյական նորմերին հետևելու համար:

Պետական հովանավորության մեկ այլ կարևոր կողմ է պետությունից դուրս գտնվող կառուցվածքների լուսանցքայնացումը, ինչպիսին է, օրինակ, սփյուռքը, որի պատումները հաճախ դուրս են մնում պաշտոնական պատմություններից։ Սփյուռքի համայնքները հաճախ պահպանում են այլընտրանքային հիշողություններ և պատմություններ, որոնք կարող են հակասել պետական ​​պատումներին՝ առաջադրելով դրանք ընդհանուր և ներառական շրջանակներում լուծելու անհրաժեշտությունը:

Վերջին տասնամյակներում մեդիայի տարածման ու գլոբալացման գործընթացները փոխել են պատմագրության լեզուն և կառուցվածքը: Պետության կողմից վերահսկվող արխիվների և պատումների ավանդական «վերևից ներքև» մոդելն աստիճանաբար թուլանում է տեղեկատվության ժողովրդավարացման պատճառով, քանի որ արխիվներն ու աղբյուրները դառնում են համաշխարհային մասշտաբով հասանելի: Նման տեղաշարժը տեղ է բացում նոր և պլյուրալիստական պատմագրության համար, որի շրջանակում ձևավորվող տարբեր հեռանկարները կարող են մարտահրավեր նետել կենտրոնացված իշխանությանը և նպաստել պատմության ավելի ընդգրկուն ըմբռնմանը:

Երկխոսության և պլյուրալիզմի փիլիսոփայական շեշտադրումն առանցքային է այնպիսի պատմագրության զարգացման համար, որը կլինի ընդգրկուն, բազմազան և ունակ կլինի դիմակայելու պատմական դիսկուրսի քաղաքականացմանը։ Փիլիսոփայությունն այս կերպ ոչ միայն աջակցում է անցյալի նկատմամբ քննական ​​անդրադարձին, այլև նպաստում է պատմագիտական հետազոտության ապագայի հանդեպ առավել պատասխանատու մոտեցման մշակմանը: Ներառելով այս թեմաները՝ գիտաժողովը նպատակ ունի վեր հանել իշխանության, հիշողության և բարոյագիտության հատման կետերը՝ առաջարկելով նոր ուղիներ՝ քննական ​​մտքի և համատեղ հետազոտությունների համար:

**Գիտաժողովն առաջարկում է հետևյալ ուղղորդող հարցերը.**

* ի՞նչ մեխանիզմներ են օգտագործում պետությունները պատմագրական իշխանություն հաստատելու և այն պարտադրելու համար
* ինչպե՞ս են պաշտոնական պատմությունները ձևավորում հավաքական ինքնություններ
* ի՞նչ եղանակներով են սփյուռքները վիճարկում կամ լրացնում պետությունների կողմից հովանավորվող պատումները
* ի՞նչ դեր են խաղում պատմաբանները պետությունների կողմից վերահսկվող պատումներին դիմակայելու հարցում
* ինչպե՞ս են աշխարհաքաղաքական միտումներն ազդում պետությունների կողմից հովանավորվող պատմությունների ձևավորման վրա
* ինչպե՞ս են հետգաղութային պետություններն ազատագրում իրենց պատմությունները գաղութատիրական պատումներից և վերաիմաստավորում դրանք
* ինչպե՞ս են պետությունների կողմից հովանավորվող բռնություններն արդարացվում կամ քողարկվում տարակերպ պատումների միջոցով
* ինչպե՞ս են պետություններն օգտագործում հանրային տարածքները և կրթությունը՝ որոշակի հիշողություններ հաստատութացնելու համար,
* ի՞նչ դեր է խաղում միջազգային իրավունքը պետությունների կողմից հովանավորվող վայրագությունները սահմանելու և դրանց հետ կապված խնդիրները լուծելու հարցերում
* ինչպե՞ս է պատմագրությունը բացահայտում կամ քողարկում պետական ​​բռնության հիմքում առկա գաղափարախոսական դրդապատճառները

**Ըստ այսմ՝ գիտաժողովը ներառում է հետևյալ թեմատիկ ուղղությունները (թեև չի սահմանափակվում միայն դրանցով).**

* Պատմագրական իշխանություն և պետական պատումներ
* Պետություն, սփյուռք և մրցակցող պատմական պատումներ
* Պատմություն, գաղափարախոսություն և իշխանություն
* Ճնշումը և դիմադրությունը պատմագրության մեջ
* Պետական պատմագրություն և համաշխարհայնացում
* Հետգաղութային պատմություններ և պետություն
* Պետությունների կողմից հովանավորվող բռնություններ
* Հիշողության քաղաքականություն և հանրային ոլորտ
* Ազգայնականություն և պատմական պատումների կառուցարկումներ

**Հիմնական բանախոսներ.**

Բերբեր Բեյվերնագե – Գենտի համալսարանի պրոֆեսոր (Բելգիա)

Մարի-Գաբրիել Ֆերբերգդ – Գենտի համալսարանի պրոֆեսոր (Բելգիա)

Մարկ Նշանեան – ֆրանսահայ փիլիսոփա

**Գիտաժողովի պատասխանատու ակադեմիական աշխատակազմ.**

Կալլե Փիհլայնեն, Տուրկուի համալսարանի պրոֆեսոր (Ֆինլանդիա)

Վալենտինա Կալցոլարի, Ժնևի համալսարանի պրոֆեսոր (Շվեյցարիա)

Դավիթ Մոսինյան – փ**.**գ**.**թ**.**, ԵՊՀ դոցենտ

Սիլվա Պետրոսյան – փ**.**գ**.**թ**.**, ԵՊՀ դոցենտ

Սմբատ Հովհաննիսյան – պ**.**գ**.**թ**.**, ԵՊՀ դոցենտ

Մարիամ Կարապետյան, բ.գ.թ., ԵՊՀ դոցենտ

**Գիտական աշխատանքների ընդունման ուղեցույց.**

Գիտաժողովին մասնակցել ցանկացողները **մինչև 2025 թվականի մարտի 15-ը** **lab.philosophy@ysu.am**էլ. հասցեինկարող են ուղարկել 300-500 բառից բաղկացած հայերեն և անգլերեն ամփոփագրերը (.doc or .docx ձևաչափով)։

Խնդրում ենք ամփոփագրի ֆայլն անվանել հետևյալ եղանակով՝ **ազգանուն\_ամփոփագրի վերնագիր:**

Հաստատված աշխատանքների հեղինակները կտեղեկացվեն մինչև **2025 թվականի ապրիլի 15-ը:**

Զեկույցները պետք է ներկայացվեն հայերեն կամ անգլերեն (ներկայացման ընթացքում կլինի համաժամանակյա թարգմանություն): Գիտաժողովին մասնակցությունն **անվճար է։**

Հարցերի դեպքում կարող եք դիմել գիտաժողովի կազմակերպիչներին՝ **lab.philosophy@ysu.am**էլ. հասցեով։